ET Euroopa Liidu Teataja C 51/24

21. detsembril 2009 esitatud hagi — Euroopa Komisjon versus Saksamaa Liitvabariik

(Kohtuasi C-539/09)

2010/C 51/39

Kohtumenetluse keel: saksa

Pooled

Hageja: Euroopa Komisjon (esindajad: A. Caeiros ja B. Conte)

Kostja: Saksamaa Liitvabariik

Hageja nõuded

— Tuvastada, et kuna Saksamaa Liitvabariik ei lubanud kontrollikojal läbi viia kontrolle määruses nr 1798/2003 ja asjaomastes rakendussätetes reguleeritud liikmesriikide halduskoostöö raames käibemaksu valdkonnas, siis on Saksamaa Liitvabariik rikkunud EÜ artikli 248 lõigetest 1, 2 ja 3, määruse nr 1605/2002 artikli 140 lõikest 2 ja artikli 142 lõikest 1 ning EÜ artiklist 10 tulenevaid kohustusi;

— mõista kohtukulud välja Saksamaa Liitvabariigilt.

Väited ja peamised argumendid

Käesoleva hagi ese on Saksamaa ametiasutuste keeldumine loa andmisest Euroopa Kontrollikojale viia Saksamaal läbi kontrolle määruses nr 1798/2003 ja asjaomastes rakendussätetes reguleeritud liikmesriikide halduskoostöö raames käibemaksu valdkonnas.

Komisjoni arvates on Saksamaa Liitvabariik rikkunud sellega EÜ artiklist 248 ning määrusest nr 1605/2002 tulenevaid kohustusi, samuti EÜ artiklist 10 tulenevat lojaalse koostöö kohustust.

Kontrollikoja kontrollipädevust tuleb tõlgendada laialt: kontrollikoda peab kontrollima EL rahandust ning esitama parandusettepanekuid. Selleks peab tal olema õigus läbi viia ulatuslikke auditeerimisi ja järelkontrolle kõigis valdkondades ja kõigi isikute suhtes, kes on seotud EL tulude ja kuludega. Selliseid kontrolle võib läbi viia ka liikmesriikides, kes peavad kontrollikoda EÜ artikli 248 lõike 3, määruse nr 1605/2002 artikli 140 lõike 2 ja artikli 142 lõike 1 ning EÜ artiklist 10 tuleneva lojaalse koostöö kohustuse kohaselt selle tegevuse juures igakülgselt abistama. See hõlmab ka kohustust, lubada kontrollikojal viia läbi kontrolle, mille eesmärk on hinnata EL rahaliste vahendite määramist ja kasutamist.

Käesolevas asjas ei lubanud Saksa ametiasutused kontrollikojal nimelt seda teha.

Määrus nr 1798/2003 puudutab ühenduse tulude õiguspärasust ja nõuetekohasust. See määrus on üks lüli meetmete ketis, mille eesmärk on tagada liikmesriikides nõuetekohane käibemaksu laekumine ja anda sellega ühendusele parimad võimalikud tingimused talle kuuluvate omavahendite kasutamiseks, võideldes maksupettuse vastu ning vältides seda juba eelnevalt. Sellest vaatepunktist lähtudes peab komisjon vajalikuks, et käibemaksutulude õiguspärasuse ja nõuetekohasuse kontrollimiseks peab kontrollikojal olema õigus kontrollida määruse nr 1798/2003 ülevõtmist ja rakendamist. See tähendab, et tal on õigus kontrollida, kas liikmesriigid on loonud tõhusa halduskoostöö süsteemi ning kas nad ka praktikas rakendavad seda piisavalt või on vaja seda süsteemi parandada.

Määruses nr 1798/2003 ettenähtud halduskoostöö rakendamine praktikas mõjutab liikmesriikide poolt tasutavaid käibemaksupõhiseid omavahendeid. Hästi toimiv koostöö selles valdkonnas takistab käibemaksu tasumistest kõrvalehoidmist ja tasumise vältimist ning toob seega automaatselt kaasa käibemaksutulude suurenemise, mis omakorda suurendab ühenduse käibemaksupõhiseid omavahendeid. Kui liikmesriik ei tee aga nõuetekohast koostööd, siis ei riku ta mitte ainult määrusest nr 1798/2003 tulenevaid kohustusi, vaid ka käibemaksudirektiivist tulenevat kohustust võtta kõik õigus- ja haldusnormid, et tagada oma territooriumil täies ulatuses käibemaksu kogumine.